**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.05.2019, ora 08.00 – 04.05.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.05.2019, ora 07.00**

**RÂURI**

**Debitele au fost, în general, în scădere**, exceptând cursurile mijlocii şi inferioare ale Mureşului şi Prutului şi cursurile inferioare ale Begăi, Timişului şi Jiului, unde au fost în creştere prin propagare.

Pe râurile din bazinele Jiu şi afluenţii de pe sectoarele inferioare ale Oltului şi Argeşului şi râurile din Dobrogea debitele au fost ȋn general staţionare.

Se situează peste:

- **COTA DE INUNDAȚIE** râul Timiş la staţia Grăniceri (750+46)-jud. TM;

- **COTELE DE ATENŢIE** râurile la staţiile hidrometrice: Timiş – Şag (300+22)-jud. TM, Goleţ –Goleţ (270+3)-jud. TM, Bârzava – Partoş (50+110), Prut – Oroftiana (370+10) şi Rădăuți Prut (290+100)-jud. BT.

Debitele se situează, în general, la valori în jurul și peste mediile multianuale lunare exceptând râurile din bazinele hidrografice: Târnave, Jiu, Vedea, Trotuș, Putna, Rm. Sărat, Buzău, Bârlad bazinul superior al Mureșului, bazinul superior și inferior al Oltului, bazinele mijlocii și inferioare ale Argeșului, Ialomiței și Bistriței și afluenții Prutului unde se situează la valori cuprinse între 30 – 90% din mediile multianuale lunare.

**Debitele vor fi, în general, în scădere**, exceptând râurile din bazinele: Crasna, Barcău, Crişuri, Bega, Timiş, Moraviţa, Caraş, Nera, Cerna, cursurile mijlocii şi inferioare ale Mureşului şi Prutului unde vor fi în creştere datorită precipitaţiilor prognozate şi propagării, precum şi râurile din bazinul Vedea și din Dobrogea, unde vor fi relativ staţionare.

Sunt posibile scurgeri importante pe versanți, torenți și pâraie, viituri rapide cu posibile efecte de inundații locale și creșteri importante de niveluri și debite pe unele râuri mici din nordul și vestul ţării, ca urmare a precipitaţiilor sub formă de aversă, temporar accentuate, prognozate.

Ca urmare a propagării viiturilor anterioare formate pe râul Prut și pe cele din Banat se vor situa peste **COTELE DE INUNDAŢIE** râul Timiş la staţia hidrometrică Grăniceri (750+50)-jud. TM și peste **COTELE DE ATENŢIE** cursul inferior al râului Timiș şi cursul superior al Prutului.

**DUNĂRE**

**Debitul la intrarea în ţară (secţiunea Baziaş) în intervalul 03.05 – 04.05.2019 a fost în creștere, având valoarea de 6000 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere pe sectorul Gruia – Vadu Oii și în scădere pe sectorul Brăila – Galați.

**Debitul la intrarea în ţară (secţiunea Baziaş) va fi în creștere (6300 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 03.05.2019, ora 09.00 –04.05.2019, ora 06.00**

**ÎN ŢARĂ**

Vremea a continuat să se încălzească în cea mai mare parte a țării, devenind caldă pentru această dată în jumătatea estică, iar în rest, valorile termice diurne au fost apropiate de normele climatologice specifice perioadei. Cerul a fost variabil, cu înnorări temporar accentuate mai ales după-amiaza și seara, când au fost manifestări de instabilitate atmosferică local în regiunile intracarpatice și în zonele montane, pe arii restrânse în nord-est și izolat în rest. La munte, la altitudini de peste 2000 m, trecător s-a semnalat măzăriche. Noaptea înnorări și averse slabe au fost doar pe arii restrânse în vest, nord-vest și izolat în centru, sud și sud-est. Izolat au fost consemnate căderi de grindină în județul Vaslui și la munte. Vântul a suflat slab și moderat, local cu intensificări în nord-vestul teritoriului. La ora 21.00 mai era strat de zăpadă pe arii restrânse în zona montană înaltă și măsura în platformele stațiilor meteorologice până la 175 cm la Bâlea-Lac. Temperaturile maxime s-au situat între 15 grade la Sulina și 26 de grade la Calafat, Bechet, Caracal, Turnu Măgurele, Zimnicea, Giurgiu, București-Filaret, Brăila și Iași, iar la ora 06.00 valorile termice se încadrau între 2 grade la Miercurea Ciuc și 15 grade la Roșiori de Vede.

***Observație:*** *începând de ieri dimineață de la ora 06.00 au fost în vigoare 26 mesaje pentru fenomene meteorologice periculoase imediate, 2 avertizări cod portocaliu emise de SRPV Bacău și 1 de CNPM București pentru Moldova și 23 atenționări cod galben, 9 emise de SRPV Bacău, 6 emise de SRPV Cluj, 5 emise de SRPV Timișoara și 3 emise de SRPV Sibiu.*

**LA BUCUREŞTI**

Vremea a fost frumoasă și a continuat să se încălzească. Cerul a fost variabil, iar vântul a suflat slab și moderat. Temperatura maximă a fost de 25 de grade la Afumați și Băneasa și 26 de grade la Filaret, iar la ora 06.00 se înregistrau 8 grade la Băneasa, 9 grade la Afumați și 12 grade la Filaret.

**3. Prognoza meteorologică în intervalul 04.05.2019, ora 09.00 –05.05.2019, ora 09.00**

**ÎN ŢARĂ**

Vremea va fi caldă în sud și în sud-est și în general normală sub aspect termic în restul teritoriului. Pe parcursul zilei, cu o probabilitate mai mare după orele amiezii, vor fi înnorări temporar accentuate, averse și descărcări electrice, local în nordul țării și în zonele de deal și munte și pe arii restrânse în rest. Noaptea, manifestări de instabilitate atmosferică se vor semnala local în jumătatea vestică și pe spații mai mici în celelalte regiuni. Izolat vor fi condiții de grindină și cantități de apă mai însemnate. Vântul va sufla slab și moderat, cu unele intensificări la munte și în sud-est, dar de scurtă durată și în timpul ploilor. Temperaturile maxime se vor încadra între 17 și 27 de grade, cu cele mai ridicate valori în Muntenia, iar cele minime vor fi cuprinse între 5 și 14 grade.

**LA BUCUREŞTI**

Vremea va fi caldă. Cerul va fi variabil, iar probabilitatea pentru înnorări și averse slabe va fi mai mare pe parcursul nopții. Vântul va sufla slab și moderat. Temperatura maximă se va situa în jurul valorii de 26 de grade, iar cea minimă va fi de 10...12 grade.

**4. Buletin nivometeorologic emis pentru perioada 03 mai 2019 – 04 mai 2019 pentru altitudini mai mari de 1800 m**

**Evoluția vremii în ultimele 24 de ore:**

Vremea a fost ușor instabilă. Cerul a fost variabil, temporar noros și local s-au semnalat precipitații: ploi în zonele joase, iar în zonele înalte au predominat lapovița și ninsoarea. Precipitațiile au avut mai ales caracter de aversă și au fost însoțite izolat și de descărcări electrice. Cantitățile de precipitații au atins punctiform 25-30 l/mp în Carpații Meridionali. Vântul a suflat slab și moderat, cu intensificări temporare de 50-70 km/h, iar pe crestele din Carpații Meridionali au atins la rafală viteze de 90-100 km/h. Pe arii extinse s-a semnalat ceață. În Carpații Meridonali au fost semnalate curgeri de zăpadă proaspătă umedă cu declanșare de la peste 1800 m. Stratul de zăpadă a scăzut în toate masivele montane, cu până la 9 cm la Vf. Cuntu.

**Grosimea stratului de zăpadă în 23.04.2019, ora 15.00:**

Carpații Meridionali: 177 cm Bâlea-Lac, 112 cm Vf. Omu, 58 cm Vf. Țarcu;

Carpații Orientali: 26 cm Vf. Lăcăuți, 17 cm Vf. Ceahlău-Toaca, 16 cm Vf. Călimani, petice la Iezer - Vf. Pietrosul Rodnei;

Carpații Occidentali: 5 cm la Vf. Vlădeasa, petice la Stâna de Vale.

**Evoluţia vremii în intervalul 03.05.2019, ora 21.00 – 04.05.2019, ora 21.00:**

Vremea va fi ușor instabilă. Cerul va fi variabil, temporar noros și local se vor semnala precipitații ce vor avea și caracter de aversă, însoțite și de descărcări electrice. Acestea vor fi ploi la altitudini joase, iar la peste 1800 m vor fi mixte. Vântul va sufla slab și moderat din sector predominant sud-vestic în cursul nopții, iar în timpul zilei de mâine din sector sudic, cu intensificări temporare de 60-80 km/h pe crestele din Carpații Meridionali. Pe arii restrânse se va semnala ceață.

**Peste 1800 m:** temperaturi minime: -2 la 1 gr.C; temperaturi maxime: 2 la 9 gr.C;

**Sub 1800 m:** temperaturi minime: 1 la 5 gr.C; temperaturi maxime: 9 la 16 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La suprafață se regăsește un strat proaspăt de până la 15 cm de zăpadă umedă, care încarcă suplimentar stratul vechi, umezit în partea sa superioară. În interiorul stratului se găsesc numeroase cruste de gheață care pot constitui planuri de alunecare pentru straturile superioare. Astfel, pe pantele suficient de înclinate, se vor semnala curgeri și avalanşe de topire ce pot antrena în cazuri izolate și straturi din profunzime, riscul fiind amplificat la supraîncărcări oricât de mici.

**Stabilitatea şi evoluţia stratului de zăpadă în masivul Bucegi: risc însemnat**

Precipitațiile predominant sub formă de ninsoare din ultimele 48 de ore, însoțite de intensificări ale vântului au depus un strat nou de zăpadă de până la 20 cm, instabil, care îngreunează suplimentar stratul existent, umezit la suprafață. În interiorul stratului se găsesc numeroase cruste de gheață care se pot constitui în planuri de alunecare pentru straturile superioare. În aceste condiții, pe pantele suficient de înclinate, se vor semnala curgeri și avalanşe de topire ce pot antrena în cazuri izolate și straturi mai din profunzime, riscul fiind amplificat la supraîncărcări.

**Stabilitatea şi evoluţia stratului de zăpadă în masivele Țarcu – Godeanu și Parâng – Șureanu: risc însemnat**

Precipitațiile mixte și vântul intens din ultimele 48 de ore au depus un strat de zăpadă proaspătă, instabilă, de până la 15 cm. Acest strat este umezit, putând aluneca peste stratul mai vechi. În profunzime stratul este compactat, însă se regăsesc intercalate mai multe cruste subțiri de gheață, ce se pot consitui în planuri de alunecare. Pe pantele înclinate, unde persistă acumulările vechi de zăpadă și pe văile umbrite se mai pot declanșa izolat avalanșe de topire, riscul fiind amplificat la supraîncărcări.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

Pe fondul temperaturilor pozitive ce se vor înregistra, actualul strat de zăpadă umezit în întregime are dimensiuni în general reduse și va continua să se topească. Doar izolat, pe pantele înclinate, unde mai există zăpadă veche acumulată, se pot declanșa curgeri de topire, riscul fiind amplificat la orice supraîncărcări.

***Notă:*** *între 1600-1800 m izolat pe firul văilor sau pe pantele înclinate și umbrite, cu zăpadă rămasă din depozitele vechi, se mai pot declanșa curgeri sau avalanşe de topire. La altitudini de sub 1600 m stratul este topit.*

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că în data de 03.05.2019, la ora 15:10, a fost semnalată o poluare cu produse petroliere a apei pârâului Vațman, afluent al pârâului Pocloș (afluent de stânga al râului Mureș), în zona localității Corunca, județul Mureș. Reprezentanții A.B.A. Mureș s-au deplasat la fața locului pentru investigații.

***Administrația Națională Apele Române*** informează despre producerea, la data de 03.05.2019, la ora 16:40, unei poluări accidentale cu substanțe chimice a cursului de apă Valea Bujorencii, în urma intervenției I.S.U. Vâlcea (cu apă și spumă) în vederea stingerii unui incendiu izbucnit la secția de ambalare produse chimice aparținând SC Agexim SRL din municipiul Râmnicu Valcea, județul Vâlcea. S-a intervenit prin montarea a opt baraje absorbante, executarea a trei șanturi și a unui baraj din pământ pentru stoparea scurgerii poluanților în balta Caramida (în care a ajuns totuși o cantitate redusă de poluanți). Se menționează că în amonte de secția SC Agexim SRL albia cursului de apă Valea Bujorencii era secată la data evenimentului.

S.G.A. Vâlcea monitorizează în continuare evoluția poluării accidentale.

***Administrația Națională Apele Române*** revine cu informații privind fenomenul de mortalitate piscicolă apărut la data de 30.04.2019, la ora 08:10, pe cursul de apă Bahlui (lacul de acumulare Tansa)***,*** în zona localității Belcești, judetul Iași. Personalul SC ACVACOM SRL și S.G.A. Iași a mai colectat în perioada 02-03.05.2019 o cantitate de circa 600 kg de pește mort de pe suprafața lacului de acumulare, acesta fiind depozitat la sediul SC ACVACOM SRL și urmează a fi predat în vederea neutralizării.

Rezultatele analizelor fizico-chimice pentru probele de apă prelevate în perioada 01-02.05.2019 sunt prezentate în tabelul următor:



Specialiștii A.B.A. Prut-Bârlad - S.G.A. Iași monitorizează în continuare fenomenul.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 02.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Garda Forestieră Suceava*** informează despre izbucnirea, la 26.04.2019, la ora 18:20, unui incendiu de litieră pe raza O.S. Dolhasca, judeţul Suceava. A fost afectată o suprafață de 3,0 ha, în fond forestier de stat. Incendiul a fost stins în aceeași zi, la ora 19:50, de personalul silvic, pompieri și cetățeni. Incendiul s-a produs din cauza propagării focului deschis, lăsat nesupravegheat.

***Garda Forestieră Ploiești*** informează despre producerea următoarelor incendii de litieră:

- incendiul izbucnit la 26.04.2019, la ora 17:30, pe raza O.S. Pitești, în zona localităţii Ștefănești, judeţul Argeș, care a afectat o suprafață de 0,3 ha, a fost stins în aceeași zi, la ora 19:00, de personalul silvic, pompieri și cetățeni;

- incendiul izbucnit la 25.04.2019, la ora 19:00, pe raza O.S. Pitești, în zona localităţii Ștefănești, judeţul Argeș, care a afectat o suprafață de 0,2 ha, a fost stins în aceeași zi, la ora 23:30, de personalul silvic și cetățeni.

Incendiile s-au produs din cauza propagării focului deschis, lăsat nesupravegheat.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE